Document ID: 32014D0359

A BIZOTTSÁG VÉGREHAJTÁSI HATÁROZATA
(2014. június 13.)
a vízben és a víz felszínén úszó szabadidős eszközökre vonatkozó EN 15649-1:2009+A2:2013 és EN 15649-6:2009+A1:2013 európai szabványoknak a 2001/95/EK európai parlamenti és tanácsi irányelvnek való megfeleléséről és e szabványok hivatkozásának az Európai Unió Hivatalos Lapjában való közzétételéről
(EGT-vonatkozású szöveg)
(2014/359/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az általános termékbiztonságról szóló, 2001. december 3-i 2001/95/EK európai parlamenti és tanácsi irányelvre (1) és különösen annak 4. cikke (2) bekezdésének első albekezdésére,
mivel:
(1)
A 2001/95/EK irányelv 3. cikkének (1) bekezdése úgy rendelkezik, hogy a gyártók kizárólag biztonságos termékeket hozhatnak forgalomba.
(2)
A 2001/95/EK irányelv 3. cikke (2) bekezdésének második albekezdése értelmében egy terméket akkor lehet biztonságosnak tekinteni a vonatkozó nemzeti szabványok hatálya alá tartozó veszélyek és veszélykategóriák tekintetében, ha az megfelel az olyan európai szabványokat átvevő, önkéntesen alkalmazandó nemzeti szabványoknak, amelyek hivatkozását a Bizottság az említett irányelv 4. cikke (2) bekezdésének megfelelően közzétette az Európai Unió Hivatalos Lapjában.
(3)
A 2001/95/EK irányelv 4. cikkének (1) bekezdése értelmében az európai szabványokat az európai szabványügyi testületek állapítják meg a Bizottság felhatalmazása alapján.
(4)
A 2001/95/EK irányelv 4. cikkének (2) bekezdése alapján a Bizottság kihirdeti az e szabványokra történő hivatkozásokat.
(5)
A Bizottság a 2001/95/EK európai parlamenti és tanácsi irányelv értelmében 2005. április 21-én elfogadta a vízen vagy vízben úszó szabadidős cikkekre vonatkozó európai szabványok tekintetében kidolgozandó biztonsági előírásokról szóló 2005/323/EK határozatot (2).
(6)
2005. szeptember 6-án a Bizottság M/372 számon megbízást adott az európai szabványügyi testületeknek (ESO) arra, hogy dolgozzanak ki európai szabványt a vízen vagy vízben úszó szabadidős cikkekkel kapcsolatos főbb veszélyek kezelésére, melyek nevezetesen a fulladásos és fulladásközeli balesetek, valamint a termék kialakításával kapcsolatos kockázatok, úgymint az elsodródás, a kapaszkodó elvesztése, a magasból történő lezuhanás, a vízfelszín feletti vagy alatti beszorulás vagy begabalyodás, az eszköz úszóképességének hirtelen megszűnése, a felborulás, a hidegsokk, továbbá az ilyen eszközök használatával járó egyéb kockázatok, mint az ütközés vagy a becsapódás veszélye, valamint a szelekkel, áramlatokkal és ár-apállyal kapcsolatos kockázatok.
(7)
A Bizottság megbízásának megfelelően az Európai Szabványügyi Bizottság (CEN) európai szabványsorozatot fogadott el (EN 15649, 1-7. rész) a vízben vagy a víz felszínén úszó szabadidős eszközökre vonatkozóan. 2013. július 18-án a Bizottság elfogadta a 2013/390/EU végrehajtási határozatot (3), amely szerint a vízben vagy a víz felszínén úszó szabadidős eszközökre vonatkozó EN 15649 szabvány 1-7. része a hatálya alá tartozó veszélyek tekintetében megfelel a 2001/95/EK irányelv általános biztonsági előírásának, és e szabványok hivatkozásai ennek megfelelően kihirdetésre kerültek az Európai Unió Hivatalos Lapja C sorozatában.
(8)
Azóta a CEN felülvizsgálta a vízben vagy a víz felszínén úszó szabadidős eszközökre vonatkozó következő európai szabványokat: EN 15649-1:2009+A2:2013 és EN 15649-6:2009+A1:2013.
(9)
Az EN 15649-1:2009+A2:2013 és EN 15649-6:2009+A1:2013 szabványok eleget tesznek az M/372. számú megbízásnak, és megfelelnek a 2001/95/EK irányelvben megállapított általános biztonsági előírásnak. E szabványok hivatkozásait ezért ki kell hirdetni az Európai Unió Hivatalos Lapjában.
(10)
Az e határozatban előírt intézkedések összhangban vannak a 2001/95/EK irányelvvel létrehozott bizottság véleményével,
ELFOGADTA EZT A HATÁROZATOT:
1. cikk
A következő európai szabványok a hatályuk alá tartozó veszélyek tekintetében megfelelnek a 2001/95/EK irányelv általános biztonsági előírásának:
a)
EN 15649-1:2009+A2:2013 „A vízben és a víz felszínén úszó szabadidős eszközök - 1. rész: Osztályozás, anyagok, általános követelmények és vizsgálati módszerek”;
b)
EN 15649-6:2009+A1:2013 „A vízben és a víz felszínén úszó szabadidős eszközök - 6. rész: D osztályú eszközök kiegészítő biztonsági követelményei és vizsgálati módszerei”.
2. cikk
Az EN 15649-1:2009+A2:2013 és EN 15649-6:2009+A1:2013 szabványok hivatkozásait közzé kell tenni az Európai Unió Hivatalos Lapjának C sorozatában.
3. cikk
Ez a határozat az Európai Unió Hivatalos Lapjában való közzétételét követő huszadik napon lép hatályba.
Kelt Brüsszelben, 2014. június 13-án.

Labels: 7
0
3
20